Tutu: 'Moet my nie ten alle koste aan die lewe hou nie' | Maroela Media
Emeritus-aartsbiskop Desmond Tutu het die aand voor sy 85ste verjaardag gesê dat genadedood mense toelaat om die wêreld met waardigheid te verlaat en dat hy daarom, wanneer hy op sy sterfbed lê, nie ten alle koste aan die lewe gehou wil word nie.
Tutu vier vandag sy 85ste verjaardag en gelukwensings het reeds van reg oor die wêreld ingestroom.
In 'n brief wat in die Washington Post gepubliseer het, het Tutu gesê hy is op sy 85ste verjaardag deeglik bewus van die feit dat hy nader aan die einde van sy lewe is as aan die begin. "Vandag is ek nog nader aan die vertreksaal eerder as aan die aankomsaal en my gedagtes gaan na hoe ek behandel sal wil word wanneer my tyd aanbreek. Nou, meer as ooit vantevore, voel ek verplig om my uit te spreek oor die kwessie [van genadedood]," het Tutu geskryf.
"Ek het regdeur my lewe geveg vir die menswaardigheid van die lewendes. Vandag wil ek mense help om ook menswaardigheid in die dood te hê. Net soos ek nog altyd opgestaan het vir deernis en regverdigheid in die lewe, glo ek dat terminaal siek mense met dieselfde deernis en regverdigheid behandel moet word wanneer dit by hul dood kom."
Tutu het gesê hy glo sterwende mense moet 'n sê hê in die manier waarop hulle die wêreld verlaat en hul keuses moet genadedood insluit. "Ek glo in die heiligheid van die lewe. Ek weet dat ons almal sal doodgaan en dat die dood 'n deel van die lewe is. Ek het myself voorberei vir die dood en ek het dit duidelik gemaak dat ek nie ten alle koste aan die lewe gehou wil word nie. Ek hoop ek word met dieselfde deernis behandel en word toegelaat om oor te gaan na die volgende fase van my lewensreis op die manier van my keuse."
Hy het bygevoeg vir mense wat erg ly en weet hul dood is naby, kan dit onmeetbare troos bring om te weet genadedood is vir hulle 'n opsie. "Om sterwende mense die reg om met menswaardigheid dood te gaan te weier, laat ons na om die deernis en meegevoel te demonstreer wat die kern is van Christelike waardes."
Lees Tutu se volledige brief hier.
Ek stem ook vir gendedood. As 'n dier terminaal siek is, swaar kry en baie pyn verduur dan sê ons dis onmenslik om die dier so te laat ly, sit dit uit. Maar 'n terminaal siek mens moet maar suffer tot die einde. Is dit nie ook onmenslik nie? Nee wat, gee iemand wat terminaal siek is ten minste daardie keuse. Hoekom het ons meer genade vir 'n dier as vir 'n mens?
*Ek dink* een van dalk meer redes vir die terughou daarvan is die moontlikheid van misbruik.
As daar nou een mens is wat ek baie graag sou wou persoonlik ontmoet, is dit Desmond Tuttu. Ek wens ek kon 'n rukkie met hom spandeer en vir hom sy opinie oor sekere kwessies vra. Ek dink hy is 'n baie wyse man en ek het groot respek vir hom.
Ek dink mens moet hier onderskei tussen "laat gaan" en "assisted suicide". Eersgenoemde dink ek is wat Tutu na verwys terwyl laasgenoemde myns insiens oneties is. Ons mediese wetenskap is deesdae instaat om mense oneindig lank te laat "oorleef" wanneer hulle in die verlede lankal sou gesterf het van terminale siektes en ek dink dit is waar die etiek rondom hierdie saak van "laat gaan" legitiem raak, maar om fisies gesonde mense toe te laat om hulle eie lewe te neem is 'n ander storie.